Skont verifika li saret mill-Uffiċċju tal-Awditur Ġenerali, fi ftit inqas minn nofs il-kontijiet tad-dawl studjati u fi tnejn minn kull tliet kontijiet tal-ilma, l-kontijiet jiżdiedu biss €2 fis-sena meta jintuża' l-metodu annwalizzat flok sistema fejn l-units f'tariff bands differenti jitqassmu proporzjalment kull xahar jew xahrejn skont it-tip u l-perjodu tal-kont. Il-metodoloġija relatata mal-konsum tal-elettriku tinsab l-Qorti hekk żewġ persuni fetħu kawża kontra l-kumpanija Arms Ltd. fejn qed jallegaw li l-kontijiet tad-dawl u tal-ilma tagħhom qed jinħadmu ħażin. Aqra Iktar: "Kontijiet qed jinħadmu ħażin"; il-Qorti tiċħad it-talba tal-ARMS Il-PN qed jinsist li mill-mijiet ta' kontijiet tad-dawl u l-ilma li l-familji kienu ġabu d-Dar Ċentrali rriżulta li mat-80% kienu qed iħallsu ferm aktar għad-dawl u l-ilma li jikkunsmaw u akkuża lill-ARMS li qed tisraq lin-nies bil-mod kif kienu qed jinħarġu l-kontijiet. Id-deċiżjoni tal-Qorti: Aġġornata: "Il-Qorti ma daħlitx fil-mertu" – Gvern; "Serq ikkonfermat" – PN L-Awditur Ġenerali Charles Deguara ppreżenta dan ir-rapport lill-Ispeaker Anġlu Farrugia. "Fil-fatt, l-analiżi tal-NAO turi li, fl-2020, 46 u 63 fil-mija tat-total tal-kontijiet li ġew studjati, tad-dawl u tal-ilma rispettivament, ma kellhomx varjanza sinifikattiva, essenzalment ta' anqas minn €2 fis-sena, waqt li l-varjanzi ferm aktar sinifikattivi kienu dovuti għas-sezzjoni ta' dawk li jkollhom konsum qawwi," jgħid l-Awditur Ġenerali. Ir-rapport jgħid li l-kumpaniji tad-dawl u l-ilma flimkien mal-ARMS dejjem ibbażaw il-kontijiet fuq bażi pro-rata. "F'dan il-każ, il-units f'tariff bands differenti jitqassmu proporzjalment kull xahar jew xahrejn skont it-tip u l-perjodu tal-kont. Din il-prattika kienet approvata mir-Regolatur. Dan ir-rapport sab li kontijiet maħduma skont din il-metodoloġija ġeneralment kienu korretti," jkompli jgħid l-Awditur Ġenerali. B'investiment ta' €131 miljun fuq perjodu ta' 12-il sena, l-arloġġi smart tal-elettriku u dawk tar-radjofrekwenza tal-ilma (RF) ġeneralment taw riżultati pożittivi. Madanakollu, r-rapport jgħid li "minkejja l-livell għoli ta' awtomazzjoni, l-effiċjenza marbuta mal-ħruġ tal-kontijiet mill-ARMS mhux dejjem laħqet il-livelli previsti. In-numru ta' ħaddiema impjegati mill-ARMS żdied b'mod sinifikanti f'dawn l-aħħar snin". Ir-rapport jgħid li l-Apparent losses (s-serq) relatati mal-elettriku naqsu b'76 fil-mija bl-Smart Meters, li jissarraf f'valur ta' aktar minn €45 miljun. Min-naħa l-oħra, konsum mhux ikkalkulat relatat mal-ilma baqa' stabbli matul dan tal-proġett kollu, l-aktar minħabba s-suxxettibilità akbar għal ħsarat tekniċi fl-arloġġi tal-ilma. Studju riċenti tal-WSC u l-ARMS ikkalkula li fl-2021 kien hemm 17,928 arloġġ tal-ilma mmarkati għall-ispezzjoni. Dan jammonta għal aktar minn 6 fil-mija tal-kontijiet totali tal-ilma. Konferma li l-familji Maltin qed jinserqu madwar €6.5 miljun fis-sena – PN Intant, fi stqarrija,l-Partit Nazzjonalista qal li l-Awditur Ġenerali jikkonferma serq ta' aktar minn €50 miljun fil-kontijiet tad-dawl u l-ilma. B'reazzjoni għar-rapport tal-Uffiċċju għall-Verifika, il-PN qal li "bħalma ġie previst f'rapport mhux uffiċċjali xhur ilu, illum għandna konferma oħra, jekk qatt kien hemm bżonnha, li Gvern Laburista qiegħed jisraq lill-familji Maltin madwar €6.5 miljun fis-sena fi ħlasijiet żejda fil-kontijiet tad-dawl u l-ilma". Il-Partit Nazzjonalista reġa' tenna li jekk jingħata l-fiduċja, Gvern ġdid Nazzjonalista jrodd lura aktar minn €50 miljun fi ħlasijiet żejda li saru. L-unika bidla mill-2013 kienet li roħsu l-kontijiet b'25% – Ministeru għall-Enerġija B'reazzjoni għar-rapport tal-NAO, il-Ministeru għall-Enerġija qal li dan wera kif il-kontijiet tad-dawl dejjem inħadmu bl-istess mod, bl-unika differenza tiġi li l-istess kontijiet roħsu b'25%. Hu żied jgħid li l-liġi li hemm fis-seħħ illum u li fuqha jinħadmu l-kontijiet daħlet fl-2009 u li l-NAO kkonferma li l-kontijiet dejjem inħadmu b'mod korrett. "Filwaqt li kawt minħabba interpretazzjonijiet differenti f'każ li hemm quddiem il-Qorti, meta kkummenta fuq tibdil li jista' jsir fuq is-sistema preżenti, l-Awditur Ġenerali qal li kwalunkwe bidla trid tkun studjata b'reqqa u b'responsabbiltà," kompla jgħid il-Ministeru. Huma semmew kif l-Awditur Ġenerali semma' li bis-sistema kurrenti fejn il-konsumaturi jħallsu kull sena, konsumaturi li jaħlu ħafna se jgawdu l-iktar filwaqt li l-konsumaturi li jaħlu inqas jistgħu jintlaqtu ħażin. "Dan jirrifletti dak li diġa' ddikjara l-Ministeru għall-Enerġija meta qal li dikjarazzjonijiet mgħagġla li saru mill-Oppożizzjoni kienu se jżidu l-kontijiet ta’ eluf ta’ klijenti u kienu se jipperikolaw ukoll il-benefiċċju tal-eco-reduction," żied jgħid il-Ministeru f’botta lejn il-Partit Nazzjonalista li wiegħed li se jrodd lura l-flus "li nsterqu mill-poplu fuq il-kontijiet tad-dawl". Aqra aktar: €6.5 miljun fi ħlasijiet żejda fil-kontijiet tad-dawl u l-ilma – Rapport mhux ippubblikat tal-Awditur Ġenerali Il-Ministeru sostna li l-ħtieġa ta’ soluzzjonijiet maħsuba u mhux ibbażati fuq il-populiżmu jirriflettu l-pożizzjoni tal-Gvern fil-Baġit ta’ dan is-sena fejn ħabbar sistema ġdida li "hi ġusta għal kulħadd mingħajr ma tagħmel impatt negattiv lil ebda klijent. "Filwaqt li l-Oppożizzjoni ma toffrix soluzzjonijiet studjati, il-Gvern baqa’ jassigura l-irħas kontijiet għall-konsumaturi Maltin fi żmien ta’ kriżi internazzjonali. Malta llum għandha l-irħas kontijiet tal-enerġija fiż-Żona Ewro għax dan il-gvern għażel li jieħu n-naħa tal-konsumaturi Maltin u Għawdxin u ma jitfax fuqhom piżijiet ta’ pressjonijiet internazzjonali meta għadna ħerġin minn pandemija," ikkonkluda l-Ministeru. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta’ Newsbook minn hawn . .td_uid_3_61839cde544b6_rand.td-a-rec-img{text-align:left}.td_uid_3_61839cde544b6_rand.td-a-rec-img img{margin:0 auto 0 0}